মিয়ানমারে চরম নির্যাতনের শিকার হয়ে বাংলাদেশে পালিয়ে আসা রোহিঙ্গারা উখিয়া-টেকনাফের ৩০টি অস্থায়ী শিবিরে মানবেতর জীবনযাপন করছে। গত বছর ২৫ আগস্ট দেশটির রাখাইন রাজ্যে সেনা অভিযান শুরুর পর ১১ লাখের বেশি রোহিঙ্গা এসব শিবিরে আশ্রয় নিয়েছে। কিন্তু এদের ফিরিয়ে নেয়ার ক্ষেত্রে মিয়ানমারের কোনো আগ্রহ লক্ষ করা যাচ্ছে না। বরং নানা রকম কুটকৌশল অবলম্বন করে চলেছে দেশটি। আশ্রয় নেয়া রোহিঙ্গারা সব ধরনের সরকারি-বেসরকারি সুযোগ-সুবিধা পেলেও এভাবে অনিশ্চিত ভাসমান অবস্থায় দীর্ঘদিন থাকতে চান না তারা। শুক্রবার কুতুপালং লম্বাশিয়া, মধুরছড়া, বালুখালী, ময়নারঘোনা, তাজনিমারখোলা ও শফিউল্লাহকাটা আশ্রয় শিবির ঘুরে আশ্রিত রোহিঙ্গাদের সঙ্গে কথা বলে এমন তথ্য পাওয়া গেছে।